Fl-Iskozja, il-kampanja dwar ir-referendum għall-indipendenza daħlet fl-aħħar fażi tagħha qabel il-vot deċisiv u storiku ta’ għada. L-Iskoċċizi jridu jiddeċiedu darba għall-dejjem jekk jixtiequx jiksbu l-indipendenza mir-Renju Unit. Stħarriġ tal-opinjoni pubblika jindika li ż-żewġ kampijiet jinsabu viċin ħafna ta’ xulxin bil-marġini tal-vot bejniethom madankollu mhux distakkat biżżejjed biex jagħti indikazzjoni definittiva lejn fejn se jxaqleb ir-riżultat. Il-kamp Le għandu vantaġġ żgħir b’madwar 52 fil-mija jgħidu li se jivvotaw biex l-Iskozja tibqa’ tifforma parti mir-Renju Unit. L-istħarriġ iżda jeskludi lill-votanti li għadhom mhux deċiżi dwar kif se jivvotaw fir-referendum.  Ftit aktar minn erba’ miljun ruħ huma eliġġibli li jivvotaw fir-referendum. L-appelli tal-mexxejja taż-żewġ kampijiet kienu emozzjonali b’messaġġi kontinwi biex jippruvaw jipperswadu lill-votanti jiddeċiedu favur jew kontra. Il-kap tal-partit nazzjonali Skoċċiż li qed imexxi l-kampanja favur l-indipendenza Alex Salmond qal li l-iskoċċiżi m’għandhomx jibżgħu jivvotaw favur li jkollhom kontroll totali fuq id-destin tagħhom. Diversi attivisti li ddikjaraw li se jivvotaw favur qalu li se jagħmlu dan minħabba raġunijiet ekonomiċi. Min-naħa l-oħra, il-Prim Ministru Ingliż David Cameron żied id-doża bl-appelli emozzjonali tiegħu immirati direttament lejn l-elettorat. Kienu bosta iċ-ċelebritajiet li taw is-sehem tagħhom fil-kampanja “Aħjar Flimkien! fosthom il-kittieba popolari tat-tfal JK Rowling.